Hljómsveitin Á móti sól er orðin 20 ára . Sveitin ætla að halda upp á þessi tímamót í Bæjarbíói í Hafnarfirði föstudaginn 13. september . Fyrir sléttum 20 árum var Magni Ásgeirsson að vinna í bakaríi austur á Egilsstöðum . Hann var í rokkhljómsveit í bænum sem var að lognast út af því allir í bandinu voru að flytja til Reykjavíkur , og stefndi hvorki að heimsyfirráðum né dauða . En langlínusímtal frá Selfossi átti eftir að breyta plönum bakaradrengsins og sveitastráksins rækilega . Þann 12. september hringdi síminn og Magna var boðið að gerast söngvari í hljómsveitinni Á móti sól . Þannig rifjar Heimir Eyvindarson , hljómborðsleikari og lagahöfundur , upp hvernig til kom að sveitastrákurinn að austan , varð söngvari í einni vinsælustu hljómsveit Íslands síðustu árin . „ Magni tók boðinu fegins hendi , hætti í bakaríinu og flutti suður með félögum sínum daginn eftir . Örfáum dögum seinna söng hann á sínu fyrsta balli með hljómsveitinni og síðan þá eru böllin og tónleikarnir að verða óteljandi , enda höfum við starfað sleitulaust í öll þessi ár , ef frá er talinn tíminn sem það tók Magna að taka þátt í Rockstar Supernova sumarið 2006 . Frægðarsól okkar reis um helming eftir að Magni kom til sögunnar , enda drengurinn bæði frábær söngvari og einstakt ljúfmenni sem allir vilja hafa í kringum sig , “ segir Heimir . „ Frægðarsól okkar reis um helming eftir að Magni kom til sögunnar . “ Hljómsveitin hefur sent frá sér sex plötur , fjórar þeirra hafa náð gullplötusölu . Hún hefur einnig gefið út fjölda vinsælla laga , sem allir þekkja og geta sungið með . Lög eins og Á þig , Spenntur , Hvar sem ég fer , Ég verð að komast aftur heim svo nokkur séu nefnd . „ Það skondna er þó að tvær vinsælustu plötur okkar eiga það sameiginlegt að innihalda eingöngu lög eftir aðra : 12 íslensk topplög og Hin 12 topplögin , “ segir Heimir . Á móti sól ætla að halda upp á þessi tímamót í Bæjarbíói í Hafnarfirði föstudaginn 13. september . „ Þar tekur hljómsveitin nokkur af sínum bestu og þekktustu lögum í bland við uppáhaldslögin okkar af topplagaplötunum tveimur . Pétur Örn Guðmundsson hjálpar til við raddir og hljóðfæraslátt og svo kemur stórkostlegur leynigestur og syngur tvö lög með Magna , “ segir Heimir .